Жалба, подадена на 2 октомври 2018 г. — ZD/Парламент
(Дело T-591/18)
Език на производството: френски
Страни
Жалбоподател: ZD (представител: S. Pappas, avocat)
Ответник: Европейски парламент
Искания на жалбоподателя
Жалбоподателят иска от Общия съд:
да отмени решението за отстраняване от длъжност,
да осъди ответника да заплати съдебните разноски.
Основания и основни доводи
В подкрепа на жалбата си жалбоподателят излага четири основания.
Първото основание е изведено от нарушение на правото на защита и на принципа на добра администрация, тъй като администрацията не е изслушала жалбоподателя преди приемане на решението, въпреки че е било възможно да се проведе изслушване, без да се засегнат интересите на разследването или на службата.
Второто основание е изведено от нарушение на задължението за мотивиране, тъй като твърдението за сериозно нарушение, на което се основава обжалваното решение, е лаконично, неясно и не е нито обосновано, нито подкрепено с конкретни доказателства, които да показват, че са налице достатъчно съмнения, които могат да доведат до извода, че жалбоподателят не е изпълнил задълженията си, установени в Правилника за длъжностните лица.
Третото основание е изведено от нарушение на принципа на пропорционалност, тъй като администрацията е могла да приеме по-малко строги мерки и същевременно да гарантира нуждите на разследването.
Четвъртото основание е изведено от нарушение на задължението за полагане на грижа, тъй като, от една страна, администрацията не е претеглила интересите на жалбоподателя и тези на службата, и по-специално факта, че жалбоподателят работи от петнадесет години в Парламента, има отлични отношения с преките си ръководители и много добри атестационни доклади, и от друга страна, това решение, което бързо е направено публично достояние, засяга личността и репутацията му.
____________